GiliGold/VAD_KnessetCorpus huggingface dataset:
עדי קול: אז למה לא עושים את זה בתקנות?
עדי קול: ההגדרה של תקנות זה משהו שמשתנה באופן תדיר, והוא לא נורמטיבי.
עדי קול: חקיקה ראשית צריכה להיות נורמטיבית, וזאת לא קביעה נורמטיבית בעיני.
<ציונה קניג יאיר: ציונה קניג יאיר, נציבת שוויון הזדמנויות בעבודה.
<ציונה קניג יאיר: הערה אחת כללית, ושתיים ספציפיות, שני דברים שאני חושבת שאין לנו הסכמה עליהם.
<ציונה קניג יאיר: ההערה הכללית היא שנציבות שוויון הוקמה - כפי שאדוני היושב-ראש יודע היטב כיוון שהוא העביר את הצעת החוק להקמתה של נציבות שוויון – לפני כמעט שש שנים.
<ציונה קניג יאיר: הוועדה המייעצת הראשונה סיימה את כהונתה לפני שנה.
חיים כץ: את יודעת כמה חוקים העברנו?
חיים כץ: בקדנציה הקודמת – 127.
חיים כץ: את חושבת שאני זוכר את כולם?
<ציונה קניג יאיר: לכן אני מזכירה, לכן פתחתי בזה.
<ציונה קניג יאיר: הוועדה המייעצת הראשונה עמה עבדתי באופן מאוד צמוד, סיימה את כהונתה לפני שנה.
<ציונה קניג יאיר: יחד עם זאת, הוועדה המייעצת החדשה טרם מונתה, זאת אומרת התהליך של מינוי ועדה מייעצת הוא תהליך ארוך, מורכב ועמוס שיקולים שונים.
<ציונה קניג יאיר: כיוון שהיום יש דרישה בחוק למנות 21 נציגים, מתוך ה-21 נציגים יש חמישה ארגונים, יש שישה עובדי ממשלה, יש משום מה ביקוש גדול להיות חברים בוועדה המייעצת.
<ציונה קניג יאיר: יש הרבה מאוד אנשים וארגונים שפונים שוב ושוב, והשר הממונה היום, השר נפתלי בנט, טרם מינה.
<ציונה קניג יאיר: הוא עכשיו בתהליכים של מינוי, אבל רק כדי לסבר את האוזן של הוועדה - - -
חיים כץ: את מבינה למה לא בתקנות?
חיים כץ: אני אומר לך למה לא בתקנות, כי השר לא כותב תקנות, ו"קובר" הכול.
עדי קול: זו מציאות שאני מכירה.
חיים כץ: אז אנחנו פה בחקיקה כופים על השר, כופים עליו.
עדי קול: אבל באמת אני שואלת שאלה, חיים – זה שיהיה כתוב בחוק, זה גורם לו לעשות את זה?
יריב לוין: הוא חייב, מה זאת אומרת.
<ציונה קניג יאיר: חייב, ועדיין אנחנו שנה בלי ועדה מייעצת, רק להגיד לוועדה.
עדי קול: איך הוא בוחר בין הארגונים?
עדי קול: ארגון נשים, יש אלפי ארגוני נשים, איך הוא אמור לבחור?
חיים כץ: הוא בוחר.
<ציונה קניג יאיר: יש שיקול דעת לשר.
חיים כץ: שיקול דעתו של השר.
יריב לוין: אגב, מה שנעשה בפועל, אני מניח, זה שהנציבות בכל אופן מביאה בפניו את המלצותיה - -
<ציונה קניג יאיר: המלצות, בהחלט.
יריב לוין: - - אני מניח שבדרך כלל גם השר מתחשב.
<ציונה קניג יאיר: יש משא-ומתן ויש גם הרבה אנשים שפונים, אז הפניות האלה מגיעות.
<ציונה קניג יאיר: ההערה הייתה לגברתי, לחברת הכנסת, כיוון שבאמת אי-אפשר להגיע לוועדה המייעצת, 31–35 חברים כי מאוד קשה - - -
חיים כץ: זה לא עובד.
חיים כץ: אי-אפשר לעבוד.
<ציונה קניג יאיר: שתי הערות קונקרטיות.
<ציונה קניג יאיר: הערה אחת, והסכמה אחת שלצערי לא הגענו עם חבר הכנסת היוזם, חבר הכנסת יריב לוין.
חיים כץ: אחרי הקריאה הראשונה בטח תגיעו.
חיים כץ: המגמה להעביר את זה בקריאה ראשונה ואחר כך בין קריאה ראשונה לשנייה ושלישית תגיעו להסכמות.
<ציונה קניג יאיר: זה מה שאמרנו על הקריאה הטרומית.
<ציונה קניג יאיר: אני רוצה להביע את ההתנגדות בפני היושב-ראש, וכמובן ההחלטה היא שלך.
<ציונה קניג יאיר: הדבר היחיד שאני חושבת שאני מתנגדת למהות שלו זה ההפרדה באוכלוסייה הערבית.
<ציונה קניג יאיר: לעשות הפרדה בין ערבית מוסלמית לערבית נוצרית לעדה צ'רקסית בוועדה המייעצת של נציבות שוויון זו טעות מהפרספקטיבה של מי שמנהלת את הנציבות כבר שש שנים, ואני אסביר למה.
<ציונה קניג יאיר: אין היום – וזה מהבדיקה שעשינו, ועשינו בדיקה שנייה אחרי הישיבה עם חבר הכנסת לוין – אין היום ארגון שמקדם זכויות של ערבים נוצרים בעבודה, לא קיים כזה.
<ציונה קניג יאיר: אז לחוקק חוק ולכתוב בסעיף שאנחנו מבקשים למנות נציג כזה, מבחינתי כרגע זה קצת פיקטיבי, ואני חושבת שיש לנו את הפרספקטיבה של שש שנים של מי שיושב בוועדה.
<ציונה קניג יאיר: אז זו התנגדות אחת, שאני חושבת שזו תהיה טעות להעביר את הנוסח הזה.
עדי קול: כיוון שזה קבוצה ריקה.
<ציונה קניג יאיר: גם לגבי הדרוזים, דרך אגב, אני שמעתי עמדות סותרות – אין ארגון שמקדם זכויות דרוזים בישראל, לא קיים דבר כזה.
עדי קול: זכויות דרוזים בכלל או זכויות דרוזים בעבודה?
<ציונה קניג יאיר: בעבודה.
עדי קול: אבל יש זכויות דרוזים בכלל.
<ציונה קניג יאיר: אבל הסמכות שלנו היא נציבות שוויון הזדמנויות בעבודה.
עדי קול: אוקיי, אבל אני מניחה שיש עובד בתוך ארגון זכויות הדרוזים שיתעסק בעבודה, ואז לפחות זה לא קבוצה ריקה באמת.
<ציונה קניג יאיר: אז התשובה שאנחנו קיבלנו היא לא, שאין ארגון כזה, לא קיים.
<ציונה קניג יאיר: אין לי שם אחד, אם תיתני לי, נשמח מאוד.
חיים כץ: גם אצל הנוצרים היה כתוב שבמידה ויהיה ארגון.
חיים כץ: בינתיים לא נכנס שום דבר.
<ציונה קניג יאיר: ההערה המהותית השנייה שלי היא לגבי הסעיף של ייצוג הולם בנציגי הוועדה.
<ציונה קניג יאיר: יש לנו את סעיף 15א לחוק שירות המדינה (מינויים), שמציין מפורשות אלו אוכלוסיות זכאיות להעדפה מתקנת בשירות המדינה.
<ציונה קניג יאיר: זה ערבים, זה אתיופים – אחד מההורים יוצא אתיופיה, זה נשים וזה אנשים בעלי מוגבלות.
<ציונה קניג יאיר: להתחיל עכשיו להגיד לכל משרד ממשלתי שיכול לנסות ליישם ייצוג הולם גם לצ'רקסית, גם לציבור החרדי, גם ליוצא מילואים, זה מסורבל, זה גם לא עקבי עם החקיקה.
<ציונה קניג יאיר: זה לא עקבי עם החקיקה – היועצת המשפטית של הוועדה, אני חושבת שדיברנו על זה, זה עלה כבר, אז אני מבקשת שהסעיף הזה יהיה עקבי עם שאר החקיקה, כמי שאוכפת את החקיקה של נציבות שוויון זה קשה.
חיים כץ: כמי שאוכפת, וזה קשה, אבל את לא מחוקקת.
חיים כץ: ובא המחוקק וחושב, מה לעשות - - -
עדי קול: היא יכולה לבקש.
חיים כץ: את לא צודקת, הוא המחוקק, בשביל זה הוא הלך לכנסת והוא לא מונה, והוא נבחר ואומר: אני רוצה לתקן לפי ראות עיני, לפי ראות אלה ששלחו אותי, לפי הקבוצה הזאת ששלחה אותי, את המצב.
<ציונה קניג יאיר: אדוני היושב-ראש - - -
חיים כץ: ואם את רוצה לחוקק, את יודעת מה את יכולה לעשות – תירשמי לאיזו מפלגה, תתמודדי בפריימריז או לא פריימריז, תמוני או לא תמוני, תהיי חברת כנסת.
<ציונה קניג יאיר: חשבתי שאתה מציע לי להתפקד לליכוד.
חיים כץ: לא, אני לא אמרתי כזה דבר, לאן שאת רוצה.
חיים כץ: בליכוד מאוד קשה, אל תבואי - - -
עדי קול: חיים, אבל חסרות נשים בליכוד.
<ציונה קניג יאיר: חסר לך נשים בליכוד, אומרת חברת הכנסת קול.
חיים כץ: שתתמודדנה, אולי הן לא רוצות.
חיים כץ: תראי, הליכוד זאת מפלגה אגרסיבית כזאת.
חיים כץ: את בחורה עדינה.
<ציונה קניג יאיר: איזה מחמאה קיבלתי.
<ציונה קניג יאיר: כל מי שלא מכיר אותי פה יכול ליהנות.
עדי קול: אתה אומר שגם אני עדינה כי לא הלכתי לליכוד?
חיים כץ: תראי, כל מי שלא הלך לליכוד הוא - - -
רינה פרנקל: הוא לא עדין, הוא שונה.
חיים כץ: בכל מפלגה הוא שונה, לפחות בדעות.
חיים כץ: צריך להיות.
<ציונה קניג יאיר: חבר הכנסת כץ, חשוב לי להגיד – כפקידת ציבור, כמי שאמונה, כמי שמוניתי על-ידי שר הכלכלה למלא תפקיד – שאם משנים פה את החקיקה, זה יגרור שינוי החקיקה - - -
חיים כץ: מונית על-ידי שר הכלכלה או שר התמ"ת?
<ציונה קניג יאיר: שר התמ"ת אלי ישי.
חיים כץ: אז תמ"ת.
חיים כץ: התמ"ת התמ"ת, הישן.
<ציונה קניג יאיר: מוניתי שוב על-ישי חבר הכנסת שלום שמחון, לשעבר.
חיים כץ: אבל חלפת גם על פואד.
<ציונה קניג יאיר: נכון, זה השר הרביעי.
עדי קול: מה עם ההערה שלי?
עדי קול: את לא רוצה להתייחס אליה?
<ציונה קניג יאיר: סליחה.
<ציונה קניג יאיר: 20 שניות?
עדי קול: אבל היא לא התייחסה להצעה שלי.
<ציונה קניג יאיר: העדפה מתקנת - - -
חיים כץ: יש לך העדפה מתקנת, את תדברי יותר מכל האחרים שיושבים פה בחדר.
<ציונה קניג יאיר: אין לנו התנגדות לחברת הכנסת עדי קול, אנחנו מסכימים למינוי נציג נוסף.
רינה פרנקל: אז איך זה שיש לך התנגדות ליוצא ברית-המועצות?
חיים כץ: רינה, אנחנו לא בשכונה.
חיים כץ: מה זה משנה מה יש לה, היא לא רוצה, מותר לה.
<אבי סייג: שמי אבי סייג, אני אלוף-משנה במילואים, יושב-ראש עמותת המילואים בפורום מג"דים, מח"טים וטייסים.
<אבי סייג: עמותת המילואים היא קבוצה של כמה ארגונים שאתם מכירים אותם פה בכנסת.
<אבי סייג: אני רוצה קודם כול לברך על זה שמצרפים נציג של המילואים כי נוצרה בעיה בשנים האחרונות בנושא של אפליית אנשי מילואים ופיטורים של אנשי מילואים.
<אבי סייג: שינינו את חוק החזרת חיילים משוחררים לעבודה בשנת 2003, חוק ישן שיחמיר עם המעסיקים שמפטרים אנשי מילואים.
חיים כץ: מי זה שינינו?
<אבי סייג: אנחנו יזמנו שינוי בחוק בשנת 2003 והעברנו את זה פה דרככם בכנסת, ושינינו.
חיים כץ: יזמנו?
<אבי סייג: כן, יזמנו – פורום מג"דים, מח"טים וטייסים יזם, בין היתר, את זה, את הנושא של ביטוח חיילי המילואים, נושא של חוק המילואים, נושא של חוק הסטודנט במילואים.
<אבי סייג: אני מצטער, אדוני, אבל זה רשום על שמנו, אתה יכול להקשיב לפרוטוקולים.
חיים כץ: אתם מחוקקים?
חיים כץ: אני, בלי שום קשר אליכם, חוק אישי שלי – מי שיפטר חייל שעושה מילואים, 100,000 שקלים קנס, עבר פה בכנסת בלי שאני אדבר אתכם פעם אחת.
<אבי סייג: זה חמש משכורות, אדוני.
חיים כץ: בלי לדבר אתכם פעם אחת.
<אבי סייג: אז יכול להיות ששינית את זה מעבר לזה, אבל - - -
<אבי סייג: תעיין בפרוטוקולים.
חיים כץ: אני, דרך אגב, מעולם לא לקחתי לי - - -
<אבי סייג: בסדר גמור, אני לא לוקח לך - - -
חיים כץ: אני מעולם לא לקחתי לי כתרים שלא מגיעים לי.
חיים כץ: מעולם, ואני גם לא אקח.
חיים כץ: חוק אישי, שלא דיברתם אתי מעולם על העניין הזה.
<אבי סייג: קודם כול, דיברנו אתך הרבה פעמים.
חיים כץ: על עניינים אחרים.
<אבי סייג: על זה לא כי אני מדבר אתך על שנת 2003.
<אבי סייג: בשנת 2003 ישבנו יחד עם החימ"ש, ושינינו את החוק.
<אבי סייג: אתה יכול לעיין בכתובים, ואני לא צריך את זה.
<אבי סייג: ראשית, אני מברך על זה ואני חושב שזה מאוד חשוב.
<אבי סייג: אני רוצה לציין פה שחוק שוויון הזדמנויות בעבודה הוא הרבה יותר חזק מאשר חוק החזרת חיילים משוחררים לעבודה.
<אבי סייג: מדובר פה בעבירה פלילית ומדובר פה בסנקציה מאוד חמורה על המעסיק, אז אני חושב שחשוב, אנחנו מחכים כבר למעלה משנה שיצרפו אותנו, ואני מבין שבלי הסעיף הזה אי-אפשר לצרף אותנו לוועדה.
<אבי סייג: כך גם הצטרפנו לוועדת המילואים בביטוח הלאומי.
<איה בן עמוס: שמי איה בן עמוס, אני מנהלת מחלקת מדיניות בקרן אברהם, עמותה שמתעסקת בקידום, שילוב ושוויון בין יהודים וערבים.
<איה בן עמוס: אני רוצה להתייחס לנקודה הזו של האופן שבו נציגי הארגונים מוגדרים בחקיקה ביחס למיעוט הערבי, באמת מהזווית של הארגונים שעוסקים בזה בשטח.
<איה בן עמוס: אנחנו עוסקים הרבה שנים בקידום תעסוקת נשים ערביות, ואני חושבת שההצעה עצמה היא מאוד מאוד חשובה, וחשוב שיהיו נציגים שמכירים את החסמים ואת הבעיות הקונקרטיות ואת האפליה שממנה סובלים אזרחים בניסיונם להשתלב בשוק התעסוקה.
<איה בן עמוס: אני חושבת אבל שהחלוקה לנציג של ארגון שעוסק בקידום תעסוקה של האוכלוסייה המוסלמית, הנוצרית והדרוזית היא חלוקה שלא כל כך תואמת פשוט את המצב בשטח ואת האופן שבו הארגונים פועלים.
<איה בן עמוס: רוב הארגונים שעובדים היום בשטח מתעסקים במיעוט הערבי כאוכלוסייה אחת, כולל מוסלמים, נוצרים ועל-פי רוב, כולל גם דרוזים, כשהחלוקה מבחינת האופן שבו הם פועלים היא או לפי קבוצות שהחסמים שעומדים בפניהן הם אחרים, זאת אומרת תעסוקת נשים לעומת תעסוקת אקדמאים – יש ארגונים שמתעסקים בתחומים ספציפיים של אקדמאים, כמו למשל תעסוקת אקדמאים בהי-טק שהוא תחום שהוא מאוד סגור ומאוד קשה להיכנס אליו, ויש ארגונים שהחלוקה שלהם היא גיאוגרפית, זאת אומרת ארגונים שעובדים רק בנגב, רק בגליל או רק במשולש.
<איה בן עמוס: אני חושבת שיהיה יותר נכון להתייחס לארגון שמקדם תעסוקת נשים ערביות, ארגון שמקדם תעסוקת אקדמאים ערבים, כי החלוקה הזאת היא גם תואמת את היעדים שיש לממשלה בתחום הזה, זאת אומרת למשרד הכלכלה יש יעד לתעסוקת נשים ערביות, למועצה להשכלה גבוהה יש יעד בתחום של אקדמאים ערבים, כך שזה יבוא בהלימה יותר רחבה לאופן שבו אנחנו תופסים קבוצות שמתקשות בשוק העבודה.
<איה בן עמוס: מה שאני רוצה לומר בשורה התחתונה הוא שהאופן שבו כדאי לחלק קבוצות בתוך המיעוט הערבי מבחינת ההשתלבות בשוק העבודה, שזה גם האופן שבו הארגונים פועלים, אבל זה גם האופן שבו המדינה מגדירה את זה ביעדים שלה – גם במשרד הכלכלה וגם ביחס להשכלה הגבוהה והיעדים של הוות"ת בקשר לשילוב אקדמאים ואקדמאיות ערבים – יותר נכון להתייחס לזה לפי קבוצות שהחסמים שעומדים בפניהן הם באמת שונים, כי אקדמאי נוצרי או אקדמאי מוסלמי סובלים מאותה אפליה.
חיים כץ: הסברת את זה.
חיים כץ: יש פה עוד מישהו שרוצה להתייחס?
חיים כץ: אם לא, אנחנו נעבור להקראה.
חיים כץ: אנחנו ניכנס אחר כך להרחבה – לעוד נציגים, להט"ב, לא להט"ב – אחרי הקריאה הראשונה.
חיים כץ: בואי נעביר את זה בקריאה ראשונה, נראה איפה אנחנו חיים.
<ענת מימון: "הצעת חוק שוויון ההזדמנויות בעבודה (תיקון – הרכב הוועדה המייעצת), התשע"ד–2014 תיקון סעיף 18ז 1.
<ענת מימון: בחוק שוויון ההזדמנויות בעבודה, התשמ"ח–1988, בסעיף 18ז – (1) בסעיף קטן (א), במקום "21" יבוא "26"; (2) בסעיף קטן (ב), במקום פסקה (4) יבוא: "(4) עשרה נציגים של ארגונים העוסקים בקידום הזכויות לפי חקיקת השוויון בעבודה, ומתוכם לפחות נציג אחד מכל אחד מסוגי הארגונים הבאים, ככל שקיים ארגון כאמור:
<ענת מימון: (א) נציג של ארגון העוסק בקידום התעסוקה בקרב האוכלוסייה הערבית-מוסלמית; (ב) נציג של ארגון העוסק בקידום התעסוקה בקרב האוכלוסייה הנוצרית; (ג) נציג של ארגון העוסק בקידום התעסוקה בקרב העדה הדרוזית והעדה הצ'רקסית; (ד) נציג של ארגון העוסק בקידום התעסוקה בקרב הציבור החרדי; (ה) נציג של ארגון העוסק בקידום התעסוקה של ציבור העולים; (ו) נציג של ארגון העוסק בקידום התעסוקה של משרתים במילואים; (ז) נציג של ארגון העוסק בקידום התעסוקה של אזרחים מבוגרים; (ח) נציג של ארגון העוסק בקידום תעסוקת נשים;" אני רק מציינת - יש פה עשרה נציגים, אנחנו מונים שמונה ומשאירים שני נציגים שהם בשיקול דעת השר, ואז באמת זה יכול לענות על העניינים שעלו פה.
<ענת מימון: בנוסף, יש את העניין של עולי אתיופיה, אנחנו נשאיר את זה לקריאה השנייה והשלישית להחליט אם לציין אותם במפורש או להשאיר את זה כמשהו כללי.
<ענת מימון: "(3) בסעיף קטן (ג), במקום "האוכלוסיה הערבית" יבוא "האוכלוסיה הערבית-מוסלמית, הנוצרית";" פה מדובר על הסעיף של הייצוג ההולם.
<ענת מימון: כרגע אנחנו מתקנים בהתאם לחלוקה שעשינו לגבי המגזר הערבי.
<ענת מימון: אנחנו צריכים לבחון אם אנחנו רוצים להוסיף עוד אוכלוסיות לייצוג ההולם, הבנתי שפה יש התנגדות, גם את זה נשאיר לקריאה השנייה והשלישית לדון בזה.
<ענת מימון: כרגע אנחנו לא מכניסים את זה בנוסח לקריאה ראשונה.
<ענת מימון: "(4) אחרי סעיף קטן (ג) יבוא: "(ג1) חברי הוועדה המייעצת, שימנה השר כמפורט בסעיף קטן (ב), יהיו בעלי ניסיון, כישורים וידע ההולמים את תפקידי הוועדה המייעצת.
<ענת מימון: " זה עונה גם על ההערה הכללית שנאמרה, שהחברים – הכישורים שלהם יהיו רלוונטיים לעיסוק.
<ענת מימון: זהו, זה בשלב הזה לקריאה ראשונה.
חיים כץ: חבר הכנסת לוין, אתה לא יכול להצביע.
יריב לוין: יכול, במקום אורלי לוי אבקסיס.
חיים כץ: אה, אנחנו באותה מפלגה.
יריב לוין: הסיעה.
חיים כץ: אותה סיעה.
חיים כץ: חבר הכנסת לוין מחליף את חברת הכנסת אורלי לוי אבקסיס.
רינה פרנקל: אז זה ללא תיקון?
רינה פרנקל: יש פה אתיופים?
<ענת מימון: לא, את זה אני לא מכניסה.
<ענת מימון: זו הערה שאמרנו שנדון בה בקריאה שנייה ושלישית.
עדי קול: אבל אני רוצה לדון גם בעניין הלהט"ב לקריאה שנייה ושלישית.
<ענת מימון: הוא אמר שכל הנושאים האלה יעלו.
חיים כץ: עוד פעם, לא ראיתי, לא ספרתי.
חיים כץ: מי מתנגד?
חיים כץ: התשע"ג–2014, נתקבלה לקריאה הראשונה.
חיים כץ: שלושה מתוך חברי הכנסת שנמצאים פה תמכו, אחד נמנע.
חיים כץ: הוועדה מאשרת את הצעת החוק לקריאה הראשונה, אני מקווה שתאושר במליאה, ואז נדון בהרחבה לקריאה השנייה והשלישית.
חיים כץ: יום רביעי, כ"ט בטבת, ה-1 בינואר 2014, פותחים שנה אזרחית חדשה, ואני מתכבד לפתוח את ישיבת ועדת העבודה, הרווחה והבריאות.
חיים כץ: על סדר היום הצעת חוק הפיקוח על מזון לבעלי חיים, התשע"ב-2012.
חיים כץ: בישיבה הקודמת מי שרצה לדבר, דיבר ועכשיו אנחנו עוברים להקראה.
חיים כץ: אם יש מישהו שמתנגד לסעיף כלשהו, יגיד מתנגד אני ואז לא נדון בסעיף אלא נמשיך הלאה.
חיים כץ: זה הסיבוב הראשון ולכל אחד מכם יש זכות וטו.
חיים כץ: אני רוצה לראות מה ההסכמות כאן.
חיים כץ: אם מישהו מתנגד, שלא יסביר למה הוא מתנגד אלא מספיק שירים את ידו ויגיד שהוא מתנגד, אז אנחנו עוצרים ועוברים הלאה.
חיים כץ: נקיים קריאה ראשונה של החוק ונראה למה יש הסכמות, למה אין הסכמות, היכן אנחנו נמצאים, היכן אנחנו לא נמצאים ונמשיך הלאה.
<נועה ברודסקי: הצעת חוק הפיקוח על מזון לבעלי חיים, התשע"ד-2013 פרק א': מטרת החוק מטרה מטרתו של חוק זה לקבוע הסדרי פיקוח על ייצור מזון לבעלי חיים ושיווקו, לשם הגנה על בריאות הציבור, בריאות בעלי החיים ורווחתם, בהתאם לעקרון הזהירות המונעת.
<יעל נוי: סליחה.
חיים כץ: מתנגדים.
<נועה ברודסקי: פרק ב': הגדרות בחוק זה – "בעל חיים" – כל יצור חי למעט אדם ומיקרואורגניזם.
<נועה ברודסקי: "היתר" – היתר שניתן לפי סעיף 3.
<נועה ברודסקי: "הוועדה המקצועית המייעצת" – הועדה שמונתה לפי סעיף 31(א).
<נועה ברודסקי: "זיהום" - זיהום של מזון לבעלי חיים באחד מאלה: חומר מזיג בשיעור העולה על השיעור המותר לפי סעיף 7(א).
<נועה ברודסקי: מחולל מחלה לאדם או לבעל חיים.
<נועה ברודסקי: עצם או גוף זר, למעט מסוג ובכמות שלא ניתן למנוע את הימצאותם במזון לבעלי חיים באמצעי זהירות סבירים.
<נועה ברודסקי: חומר רעיל או מזיק אחר, למעט שימוש כדין בתכשיר כימי לפי חוק הגנת הצומח או תכשיר המעורב כדין במזון לבעלי חיים לפי פקודת הרוקחים.
<נועה ברודסקי: חומר המכיל ארסן, חומצה ארסנלית, חומרים המכילים אנטיימון, זבל עופות, זבל יונקים.
<פרץ שורק: מתנגד.
חיים כץ: מתנגד.
חיים כץ: לסעיף מיוחד או לכל?
<פרץ שורק: זבל עופות.
<פרץ שורק: אנחנו נותנים זבל עופות לבעלי החיים.
<פרץ שורק: לפני כן זה לא היה קיים.
חיים כץ: עד סעיף (4).
<פרץ שורק: עד סעיף (4) אין בעיה.
חיים כץ: אנחנו מצביעים על סעיף 2, סעיפים קטנים (1) עד (4).
חיים כץ: אושר פה אחד על ידי כל מי שיש לו זכות הצבעה כאן.
חיים כץ: סעיף (5) לא הוצבע.
חיים כץ: תעברי ל"חוק הגנת הצומח".
<נועה ברודסקי: "חוק הגנת הצומח" – חוק הגנת הצומח, התשט"ז-1956 "ייצור" – לרבות גידול צמח המשמש להזנת בעלי חיים, אריזה ואריזה מחדש של מזון לבעלי חיים, שינוי הרכבו של מזון לבעלי חיים, צורתו, טיבו או איכותו, ולרבות ייצור כאמור של מזון לבעלי חיים שלא לצורך שיווקו "ייצור חקלאי ראשוני" – גידול צמחים, לרבות הכנת שטח הגידול, זרעיה, שתילה, גידול ואסיף "מזון לאדם" –כהגדרת מזון בפקודת בריאות הציבור (מזון) (נוסח חדש), התשמ"ג-1983 (להלן – פקודת בריאות הציבור (מזון)).
<נועה ברודסקי: "מזון לבעלי חיים" – כל חומר או תערובת של חומרים המשמשים להזנת בעלי חיים, לרבות חומר גלם ותוסף ולמעט – מים.
<נועה ברודסקי: צמח הנאכל על ידי בעלי חיים במרעה טבעי.
<נועה ברודסקי: סם מרפא ותכשיר רפואי כשלעצמם.
חיים כץ: יש למישהו התנגדויות?
חיים כץ: אנחנו מצביעים על חוק הגנת הצומח, עד סעיף קטן (2).
<אפרת אביאני: נועה, אנחנו סיכמנו שתגידי משהו לגבי המזון.
חיים כץ: אם את רוצה לדבר, תרימי את היד ותקבלי רשות דיבור.
חיים כץ: תאמרי לפרוטוקול מי את כדי שידעו מי הדובר.
<אפרת אביאני: אפרת אביאני, סגנית היועץ המשפטי במשרד החקלאות.
<אפרת אביאני: אתמול הייתה ישיבה עם היועצת המשפטית של הוועדה לגבי נוסח החוק.
<אפרת אביאני: היו סיכומים על מחיקות, חלקן באמת הוסכמו וחלקן לא.
<אפרת אביאני: לגבי ההגדרה של מזון לבעלי חיים, אחת ההסכמות הייתה מותנית כך שייאמר במפורש שצריך להבהיר בהגדרה של מזון לבעלי חיים שהיא כוללת גם מזון רפואי לבעלי חיים למרות שהנושא של מזון רפואי לא מוגדר עדיין.
חיים כץ: כנראה את לא הבנת מה אמרתי.
חיים כץ: אני אמרתי שאנחנו מקריאים.
חיים כץ: אם יש לך התנגדות מכל סיבה, אל תסבירי אותה אלא תגידי שאת מתנגדת.
חיים כץ: כל הדיונים יהיו אחר כך.
חיים כץ: אני מסביר לך שוב, אל תסבירי מה סיכמת אתה ומה לא כי זה לא מעניין אותי.
חיים כץ: היא לא מחוקקת.
חיים כץ: תגידי שאת מתנגדת, לא נדון בזה.
חיים כץ: כאשר נדון על הכול נדון במה שאמרת, במה שסיכמת, בכל סעיף ובכל מילה ונקבל החלטות.
חיים כץ: נכון לעכשיו אל תסבירי אלא תגידי שאת מתנגדת ושאת לא רוצה שנדון בזה.
חיים כץ: מה סיכמת אתה ומה לא, זה לא מעניין אף אחד.
<אפרת אביאני: אני מתנגדת לנוסח של מזון לבעלי חיים.
חיים כץ: קראנו את חוק הגנת הצומח, עד מזון לאדם.
חיים כץ: יש למישהו התנגדות?
חיים כץ: אין התנגדות.
חיים כץ: אנחנו מצביעים מ"חוק הגנת הצומח" עד "מזון לאדם" ולא על "מזון לבעלי חיים".
חיים כץ: אושר פה אחד.
חיים כץ: מדלגים על "מזון לבעלי חיים" ועוברים למחולל מחלה.
<נועה ברודסקי: "מחולל מחלה" – חיידק, נגיף, פטריה, פריון ורעלן או רכיב שלהם, העלולים לגרום למחלה בבעלי חיים או ליקוי בריאותי אצל בני אדם.
<נועה ברודסקי: "מחלה" – כהגדרתה בפקודת מחלות בעלי חיים.
<נועה ברודסקי: "המנהל" – מנהל השירותים הווטרינריים במשרד או עובד המדינה שהוא הסמיך לעניין חוק זה, כולו או חלקו.
<נועה ברודסקי: "מפקח" – מי שמונה למפקח לעניין חוק זה לפי סעיף 25.
חיים כץ: יש התנגדויות?
חיים כץ: אנחנו מצביעים גם על הסעיף הזה.
חיים כץ: בעד – אחד אושר פה אחד.
<נועה ברודסקי: "המשרד" – משרד החקלאות ופיתוח הכפר.
<נועה ברודסקי: "סם מרפא" – כהגדרתו בפקודת הרוקחים.
<נועה ברודסקי: "פקודת מחלות בעלי חיים" – פקודת מחלות בעלי חיים (נוסח חדש), התשמ"ה-1985.
חיים כץ: יש התנגדות?
חיים כץ: תמשיכי הלאה לפקודת הרוקחים.
חיים כץ: היא התנגדה לקטע של משרד החקלאות, סם מרפא.
<נועה ברודסקי: "פקודת הרוקחים" – פקודת הרוקחים (נוסח חדש), התשמ"א-1981.
<נועה ברודסקי: "צמח" – כהגדרתו בחוק הגנת הצומח.
<נועה ברודסקי: "רופא וטרינר" – כהגדרתו בחוק הרופאים הווטרינריים, התשנ"א-1991.
<נועה ברודסקי: "שיווק" – כל אחד מאלה: מכירה, גרם מכירה, הכנה או החזקה לשם מכירה, הצעה למכור.
<נועה ברודסקי: פרסום, הצגה, שמירה, הובלה, משלוח אטו מסירה לשם מכירה.
<נועה ברודסקי: העברה, החלפה, המרה או הספקה בדרך אחרת, בין בתמורה ובין שלא בתמורה.
<נועה ברודסקי: יבוא ויצוא.
<נועה ברודסקי: "השיעור המרבי המותר" – השיעור המרבי המותר להימצאות חומר מזיק במזון לבעלי חיים, שקבע השר לפי סעיף 7(א).
<נועה ברודסקי: "השר" - שר החקלאות ופיתוח הכפר.
<נועה ברודסקי: "תוסף" – כל חומר המוגש לבעלי חיים, בין כתוספת למזון אחר לבעלי חיים או למים וביון בנפרד, אשר נועד להשפיע על העניינים המפורטים להלן, לרבות ויטמינים, מינרלים, חומצות אמינו, מיקרואוראגניזמים וחיידקים פרוביוטיים וכן תמצית, מיצוי,, רכיב, תוצר פירוק, נגזרת או תערובת שלהם, ולמעט תכשיר ותרכיב.
<יעל נוי: התנגדות ל"תוסף".
חיים כץ: עד פקודת הרוקחים, סעיף קטון (4), אפילו לפני שר החקלאות ופיתוח הכפר.
בראון: אני מתנגד גם לנושא של פרסום והובלה.
<נועה ברודסקי: "תוסף רשום" – תוסף שנרשם לפי סעיף 9(א).
<נועה ברודסקי: "תכשיר" – כל אחד מאלה: סם מרפא ותכשיר רפואי לרבות מזון לבעלי חיים המכיל אחד מהם.
<נועה ברודסקי: תכשיר לפי פקודת מחלות בעלי חיים.
חיים כץ: אם אתם רואים שאתם מתנגדים, אל תיתנו לה ותאמרו שלזה אתם מתנגדים.
חיים כץ: יהיו לנו חיים יותר קלים ונעבור על זה יותר מהר.
<יעל נוי: מתנגדת.
חיים כץ: עוברים לפרק ג'.
<נועה ברודסקי: פרק ג': ייצור ושיווק חובת קבלת היתר לא ייצר אדם מזון לבעלי חיים ולא ישווקו, אלא בהיתר מאת המנהל ובהתאם לתנאיו.
<נועה ברודסקי: על אף האמור בסעיף קטן (א) - ייצור חקלאי ראשוני של מזון לבעלי חיים שאינו חומר גלם אסור, אינו טעון היתר.
<נועה ברודסקי: ערבוב של לא יותר משני חומרי גלם שאינם חומרי גלם אסורים מייצור חקלאי ראשוני, עם מזון לבעלי חיים שניתן היתר לייצורו, לשם הגשה מיידית לבעלי חיים, אינו טעון היתר.
<נועה ברודסקי: מזון כאמור לא יכלול תוסף.
בראון: מתנגד.
בראון: ערבוב של לא יותר משני חומרי גלם וכולי.
<יעל נוי: גם אני מתנגדת לכל 3.
חיים כץ: עוזבים את סעיף 3 והולכים ל-4.
<נועה ברודסקי: מתן היתר המנהל רשאי לתת היתר לייצור ולשיווק של מזון לבעלי חיים, לסרב לתתו, להתנותו בתנאים או לשנותו, בכפוף להוראות שנקבעו לפי סעיף 36(ב)(1).
<נועה ברודסקי: דחה המנהל בקשה להיתר, יודיע על כך למבקש בהודעה מנומקת בכתב.
<נועה ברודסקי: תוקפו של ההיתר הוא לחמש שנים.
<יעל נוי: מתנגדים.
חיים כץ: תמשיכי ל-5.
<נועה ברודסקי: תנאים למתן היתר לא יינתן היתר לייצור מזון לבעלי חיים אם קיים חשש לאחד מאלה: הוא יוצר מחומר גלם שהוא חומר גלם אסור.
<נועה ברודסקי: הוא יכיל חומר מזיק בשיעור העולה על השיעור המרבי המותר.
<נועה ברודסקי: במהלך ייצורו הוא יזוהם.
<יעל נוי: התנגדות ל-5(א)(1).
חיים כץ: תמשיכי ל-6.
<נועה ברודסקי: השעיה או ביטול של היתר המנהל רשאי להשעות היתר או לבטלו אם ראה שלא מתקיימות הוראות חוק זה, לרבות הוראות שנקבעו לפי סעיף 36(ב)(1) או אם ראה שלא התקיימו התנאים לנתינתו או אם הופרו תנאיו, או אם המזון לבעלי חיים שלגביו ניתן ההיתר הוא מזוהם.
<נועה ברודסקי: המנהל לא ישעה או יבטל היתר אלא אם כן הודיע על כך בכתב לבעל ההיתר, 14 ימים לפחות לפני ההשעיה או הביטול, ונתן לו הזדמנות להשמיע את וטענותיו בפניו בכתב או בעל פה.
חיים כץ: לסעיף 6 אין התנגדות?
חיים כץ: סעיף 6 אושר פה אחד.
<נועה ברודסקי: חומרים מזיקים
<שרית כספי אורון: התנגדות.
חיים כץ: מאיפה את?
<שרית כספי אורון: אדם טבע ודין.
חיים כץ: מאיפה המתנגדים השניים?
<יעל נוי: לשכת מכוני התערובת.
חיים כץ: את מתנגדת לכל סעיף 7, לסעיף קטן (א) ו-(ב)?
<שרית כספי אורון: כן.
חיים כץ: תעברי לסעיף 8.
<נועה ברודסקי: חומרי גלם אסורים השר, לאחר התייעצות עם שר הבריאות, ועם הוועדה המקצועית המייעצת, יקבע רשימה של חומרים האסורים בשימוש לעניין חוק זה כחומרי גלם למזון בעלי חיים בכלל או למזון לבעלי חיים מסוימים - - -
<פרץ שורק: מתנגדים.
חיים כץ: מאיפה אתה?
<פרץ שורק: התאחדות מגדלי בקר.
חיים כץ: תעברי לסעיף 9.
<נועה ברודסקי: מרשם תוספים מותרים המנהל, בהתייעצות עם הוועדה המקצועית המייעצת, ובהסכמת ראש שירותי בריאות הציבור או מנהל שירות המזון – צריך להחליט על כך – רשאי לרשום תוספים מותרים לבעלי חיים - - -
<קריאה: מתנגד.
חיים כץ: תעברי לסעיף 10.
<נועה ברודסקי: זיהום מזון לבעלי חיים לא יזהם אדם מזון לבעלי חיים, לא ייצר מזון מזוהם לבעלי חיים, לא ישווקו ולא ישתמש בו.
חיים כץ: מישהו מתנגד לזה?
חיים כץ: סעיף 10 אושר.
<נועה ברודסקי: שימוש במים במזון לבעלי חיים לא ישתמש אדם במים לייצור מזון לבעלי חיים - - -
<שרית כספי אורון: יש כאן תוספת שאנחנו מתנגדים לה.
חיים כץ: תמשיכי בסעיף 12.
<נועה ברודסקי: סימון מזון לבעלי חיים מי שמייצר מזון לבעלי חיים לשם שיווקו, חייב לסמנו בתווית סימון או בדרך אחרת המתאימה לסוג המזון לבעלי חיים או לייעודו, כפי שקבע המנהל בהיתר כאמור בסעיף קטן (ב) ובהתאם להוראות שנקבעו לפי סעיף 36(ב)(8) (להלן – סימון מאושר).
<נועה ברודסקי: המנהל יקבע בתנאי היתר לייצור או לשיווק מזון לבעלי חיים, את אופן סימון המזון לבעלי חיים בהתאם לתקנות לפי סעיף 36(ב)(1) ו-(8).
<שרית כספי אורון: התנגדות ל-(ב).
חיים כץ: ל-(א) את מסכימה?
<שרית כספי אורון: אני חושבת שכן.
חיים כץ: תחשבי טוב.
חיים כץ: היום זה הצ'אנס האחרון שלך להתנגדויות.
חיים כץ: אם את רוצה להתנגד גם ל-(א), תתנגדי.
<שרית כספי אורון: מתנגדת ל-(ב).
חיים כץ: תעברי ל-(ג).
<נועה ברודסקי: לא יסמן אדם מזון לבעלי חיים בסימון שאינו מתאר נכונה את תכולתו, הרכבו או נתונים אחרים בקשר אליו שיש לציינם בהתאם להוראות שנקבעו לפי סעיף 36(ב)(8).
<נועה ברודסקי: לא ישווק אדם מזון לבעלי חיים אלא אם כן הוא מסומן בסימון מאושר המתאר נכונה את הנתונים השונים הנוגעים אליו כאמור בסעיף קטן (ג).
<נועה ברודסקי: לא יעשה אדם שימוש במזון לבעלי חיים להזנת בעלי חיים המשמשים לייצור מזון, אלא אם כן הוא מסומן בסימון מאושר.
<פרץ שורק: אני מתנגד לסעיף (ה).
חיים כץ: בסעיף 12, לסעיפים (א), (ג) ו-(ד) אין התנגדות.
חיים כץ: סעיף 12(א), (ג) ו-(ד) אושר פה אחד.
<נועה ברודסקי: קיום הוראות המפורטות בסימון מאושר לא יעשה אדם שימוש במזון לבעלי חיים, להזנת בעלי חיים המשמשים לייצור מזון, אלא בהתאם להוראות השימוש המפורטות בסימון המאושר, ככל שנקבעו כאלה.